

 **OPĆINSKO VIJEĆE**

KLASA: 021-05/19-01/XX

URBROJ: 2109/22-02-19-

Orehovica, XX. lipnja 2019.g.

 Na temelju članka 10. stavka 1. i članka 12. stavka 1. Zakona o poljoprivrednom zemljištu (,,Narodne novine’’ broj 20/18 i 115/18), članka 8. stavka 2. Zakona o zaštiti od požara (,,Narodne novine’’ broj 92/10), sukladno Pravilniku o agrotehničkim mjerama (,,Narodne novine’’ broj 22/19) i članka 16. Statuta Općine Orehovica (,,Službeni glasnik Međimurske županije’’ broj 4/13 i 1/18), Općinsko vijeće Općine Orehovica na 14. sjednici održanoj dana xx. lipnja 2019. godine donosi sljedeću

**O D L U K U**

**o agrotehničkim mjerama i mjerama za uređivanje i održavanje**

**poljoprivrednih rudina za područje Općine Orehovica**

**I. UVODNE ODREDBE**

**Članak 1.**

(1) Ovom Odlukom propisuju se potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju, mjere za uređivanje i održavanje poljoprivrednih rudina te mjere zaštite od požara u svrhu održavanja i zaštite poljoprivrednog zemljišta na području Općine Orehovica.

**Članak 2.**

(1) Poljoprivrednim zemljištem u smislu ove Odluke smatraju se poljoprivredne površine koje su po načinu uporabe u katastru upisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se uz gospodarski opravdane troškove može privesti poljoprivrednoj proizvodnji. Neobraslo šumsko zemljište i zemljište obraslo početnim ili degradacijskim razvojnim stadijima šumskih sastojina (šikare, šibljaci i drugo), a pogodno je za poljoprivrednu proizvodnju smatra se poljoprivrednim zemljištem. Zemljište u građevinskom području i zemljište izvan tog područja, dokumentima prostornog uređenja predviđeno za izgradnju, koristi se do privođenja nepoljoprivrednoj namjeni kao poljoprivredno zemljište i mora se održavati sposobnim za poljoprivrednu proizvodnju.

(2) Katastarske čestice zemljišta unutar granice građevinskog područja površine veće od 500 m2 i katastarske čestice zemljišta izvan granice građevinskog područja planirane dokumentima prostornog uređenja za izgradnju, koje su u evidencijama Državne geodetske uprave evidentirane kao poljoprivredno zemljište, a koje nisu privedene namjeni, moraju se održavati pogodnim za poljoprivrednu proizvodnju i u tu se svrhu koristiti do izvršnosti akta kojim se odobrava građenje, odnosno do primitka potvrde glavnog projekta.

(3) Poljoprivredno zemljište mora se održavati pogodnim za poljoprivrednu proizvodnju. Pod održavanjem poljoprivrednog zemljišta pogodnim za poljoprivrednu proizvodnju smatra se sprječavanje njezine zakorovljenosti i obrastanje višegodišnjim raslinjem, kao i sprječavanje smanjenja njegove plodnosti.

(4) Agrotehničke mjere predstavljaju skup mehaničkih, fizikalnih, kemijskih i bioloških zahvata u i na poljoprivrednom zemljištu s ciljem povećanja ili održavanja trenutne plodnosti zemljišta te osiguranja odgovarajućeg gospodarenja sadržajem organskog ugljika s ciljem sprječavanja ili smanjenja degradacije tla i zemljišta kako bi se osigurala sigurnost hrane, prilagodba i ublažavanje klimatskih promjena, poboljšala kvaliteta tla, smanjila erozija, povećao kapacitet zadržavanja vode i povećala otpornost na sušu, dok bonitetna vrijednost zemljišta treba primjenom agrotehničkih mjera ostati ista ili bi se primijenjenim mjerama trebala povećati.

**II. AGROTEHNIČKE MJERE**

**Članak 3.**

(1) Pod agrotehničkim mjerama smatraju se:

 a) minimalna razina obrade i održavanja poljoprivrednog zemljišta povoljnim za uzgoj biljaka

 b) sprječavanje zakorovljenosti i obrastanja višegodišnjim raslinjem

 c) suzbijanje organizama štetnih za bilje

 d) gospodarenje biljnim ostacima

 e) održavanje organske tvari i humusa u tlu

 f) održavanje povoljne strukture tla

 g) zaštita od erozije

 h) održavanje plodnosti tla.

(2) Vlasnici i posjednici poljoprivrednog zemljišta dužni su poljoprivredno zemljište obrađivati primjenjujući potrebne agrotehničke mjere, ne umanjujući njegovu vrijednost sukladno Zakonu o poljoprivrednom zemljištu, Pravilniku o agrotehničkim mjerama i ovoj Odluci.

**Minimalna razina obrade i održavanja poljoprivrednog zemljišta povoljnim za uzgoj biljaka**

**Članak 4.**

(1) Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:

 a) redovito obrađivanje i održavanje poljoprivrednog zemljišta u skladu s određenom biljnom vrstom i načinom uzgoja, odnosno katastarskom kulturom poljoprivrednog zemljišta

 b) održavanje ili poboljšanje plodnosti tla

 c) održivo gospodarenje trajnim pašnjacima i livadama

 d) održavanje površina pod trajnim nasadima u dobrom proizvodnom stanju.

**Sprječavanje zakorovljenosti i obrastanja višegodišnjim raslinjem**

**Članak 5.**

(1) Vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada u cilju sprječavanja zakorovljenosti i obrastanja višegodišnjim korovom poljoprivrednog zemljišta.

(2) Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednost nekemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima.

(3) Kao mjera zaštite izvorišta u zoni vodozaštitnog područja radi zaštite podzemnih voda od zagađenja ili drugih utjecaja koji mogu nepovoljno djelovati na njihovu izdašnost, kakvoću i zdravstvenu ispravnost vode za piće, vlasnici i posjednici poljoprivrednog zemljišta su dužni primjenjivati ekološku proizvodnju uz primjenu dozvoljenih gnojiva i sredstava za zaštitu bilja.

**Suzbijanje organizama štetnih za bilje**

**Članak 6.**

(1) Vlasnici odnosno posjednici poljoprivrednog zemljišta moraju suzbijati organizme štetne za bilje, a kod suzbijanja obvezni su primjenjivati temeljna načela integrirane zaštite bilja sukladno posebnim propisima koji uređuju održivu uporabu pesticida.

(2) U zoni vodozaštitnog područja radi zaštite podzemnih voda vlasnici i posjednici poljoprivrednog zemljišta dužni su suzbijati biljne bolesti i štetnike isključivo ekološkim sredstvima za zaštitu bilja.

(3) Vlasnici i posjednici poljoprivrednog zemljišta dužni su ambalažu od sredstva za zaštitu bilja zbrinuti prema uputama proizvođača priloženim uz ta sredstva.

 **Gospodarenje biljnim ostatcima**

**Članak 7.**

(1) U trogodišnjem plodoredu dozvoljeno je samo u jednoj vegetacijskoj godini uklanjanje biljnih ostataka s poljoprivrednih površina osim u slučajevima njihovog daljnjeg korištenja u poljoprivredi u smislu hrane ili stelje za stoku i u slučaju njihove potencijalne opasnosti za širenje organizama štetnih za bilje.

(2) Vlasnici odnosno posjednici poljoprivrednog zemljišta moraju ukloniti sa zemljišta sve biljne ostatke koji bi mogli biti uzrokom širenja organizama štetnih za bilje u određenom agrotehničkom roku u skladu s biljnom kulturom.

**Članak 8.**

(1) Agrotehničke mjere gospodarenja s biljnim ostatcima obuhvaćaju:

 a) primjenu odgovarajućih postupaka s biljnim ostatcima nakon žetve na poljoprivrednom zemljištu na kojem se primjenjuje konvencionalna i reducirana obrada tla

 b) primjenu odgovarajućih postupaka s biljnim ostatcima na površinama na kojima se primjenjuje konzervacijska obrada tla

 c) obvezu uklanjanja suhih biljnih ostataka ili njihovo usitnjavanje s ciljem malčiranja površine tla nakon provedenih agrotehničkih mjera u višegodišnjim nasadima

 d) obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem te se ovaj materijal mora zbrinuti/koristiti na ekološki i ekonomski održiv način, kao što je izrada komposta, malčiranje površine, alternativno gorivo i sl.

(2) Žetveni ostatci ne smiju se spaljivati, a njihovo je spaljivanje dopušteno samo u cilju sprečavanja širenja ili suzbijanja organizama štetnih za bilje uz provođenje mjera zaštite od požara sukladno posebnim propisima.

(3) Uništavanje biljnih ostataka spaljivanjem kada je to dopušteno poduzima se uz

provođenje mjera zaštite od požara propisanih posebnim propisima.

**Održavanje razine organske tvari i humusa u tlu**

**Članak 9.**

(1) Organska tvar u tlu održava se provođenjem minimalno trogodišnjeg plodoreda prema pravilima struke ili uzgojem usjeva za zelenu gnojidbu ili dodavanjem poboljšivača tla.

(2) Trogodišnji plodored podrazumijeva izmjenu u vremenu i prostoru: strne žitarice – okopavine – leguminoze ili industrijsko bilje ili trave ili djeteline ili njihove smjese.

(3) Redoslijed usjeva u plodoredu mora biti takav da se održava i poboljšava plodnost tla, povoljna struktura tla, optimalna razina hraniva u tlu.

(4) Trave, djeteline, djetelinsko-travne smjese sastavni su dio plodoreda i mogu na istoj površini ostati duže od tri godine.

(5) Podusjevi, međuusjevi i ugar smatraju se sastavnim dijelom plodoreda.

**Članak 10.**

(1) Kod planiranja održavanja razine organske tvari u tlu potrebno je unositi žetvene ostatke u tlu primjenom konvencionalne, reducirane ili konzervacijske obrade tla i uravnoteženo gnojiti tlo organskim gnojem ili uzgojem usjeva za zelenu gnojidbu.

(2) Gnojnica i/ili stajski gnoj moraju se zaorati u roku od 24 sata nakon nanošenja na poljoprivredno zemljište, a odmah nakon nanošenja ako se nanose na poljoprivredno zemljište koje je udaljeno 200 metara od stambenih objekata naselja.

**Održavanje strukture tla**

**Članak 11.**

(1) Korištenje mehanizacije mora biti primjereno stanju poljoprivrednog zemljišta i njegovim svojstvima.

(2) U uvjetima kada je tlo zasićeno vodom, poplavljeno ili prekriveno snijegom zabranjeno je korištenje poljoprivredne mehanizacije na poljoprivrednom zemljištu, osim prilikom žetve ili berbe usjeva.

**Zaštita od erozije**

**Članak 13.**

(1) Na nagnutim terenima (>15%) obveza je provoditi pravilnu izmjenu usjeva.

(2) Međuredni prostori na nagnutim terenima (>15%) pri uzgoju trajnih nasada moraju biti zatravljeni, a redovi postavljeni okomito na nagib terena.

(3) Na nagibima većim od 25% zabranjena je sjetva jarih okopavinskih usjeva rijetkog sklopa.

(4) Na prostorima gdje dominiraju teksturno lakša tla pored konzervacijske obrade u cilju ublažavanja pojave i posljedica erozije vjetrom moraju se podići vjetrozaštitni pojasi.

**Članak 14.**

(1) Agrotehničke mjere u svrhu zaštite poljoprivrednog zemljišta od erozije obuhvaćaju

sljedeće:

 a) zabrana sječe dugogodišnjih nasada podignutih radi zaštite tla od erozije

vodom, osim sječe iz agrotehničkih razloga,

 b) zabrana preoravanja livada, pašnjaka i neobrađenih površina na strmim

zemljištima i njihovo pretvaranje u oranice s jednogodišnjom kulturom,

 c) zabrana skidanja humusnog odnosno oraničnog sloja poljoprivrednog

zemljišta, osim u slučaju prenamjene poljoprivrednog zemljišta,

 d) zabranu uzgoja jednogodišnjih kultura odnosno obveza sadnje dugogodišnjih

nasad i višegodišnjih kultura,

 e) određivanje obveznog zatravnjivanja odnosno sadnje voćaka na strmim

zemljištima,

 f) obvezu odstranjivanja biljnih ostataka nakon sječe i čišćenja šuma, putova i

međa na šumskom zemljištu, koje graniči s poljoprivrednim zemljištem,

 g) obvezu odstranjivanja biljnih ostataka nakon čišćenja kanala, međa i poljskih

putova, kao i nakon siječe i čišćenja šuma koje graniče sa poljoprivrednim

zemljištem,

 h) održavanje pregradnih zidova ili ograda na mjestima gdje postoji neposredna

opasnost od klizišta, pomicanja ili urušavanja tla,

 i) kompostiranje korisnih biljnih ostataka.

(2) Žetveni ostaci ne smiju se spaljivati na poljoprivrednim površinama. Njihovo

spaljivanje dopušteno je samo u cilju sprečavanja širenja ili suzbijanja biljnih štetnika.

(3) Uništavanje biljnih ostataka spaljivanjem, kada je to dopušteno, poduzima se uz

provođenje mjera zaštite od požara sukladno posebnim propisima.

**Održavanje plodnosti tla**

**Članak 15.**

(1)Plodnost tla se mora održavati primjenom agrotehničkih mjera, uključujući gnojidbu, gdje je primjenjivo, kojom se povećava ili održava povoljan sadržaj makro i mikrohraniva u tlu, te optimalne fizikalne i mikrobiološke značajke tla.

**III. MJERE ZA UREĐIVANJE I ODRŽAVANJE POLJOPRIVREDNIH RUDINA**

**Članak 16.**

(1) Vlasnici i posjednici poljoprivrednog zemljišta dužni su primjenjivati mjere za uređivanje i održavanje poljoprivrednih rudina

Mjerama za uređivanje i održavanje poljoprivrednih rudina osobito se smatraju:

 a) održavanje živica i međa,

 b) održavanje poljskih putova,

 c) uređivanje i održavanje kanala,

 d) sprečavanje zasjenjivanja susjednih čestica,

 e) sadnja i održavanje vjetrobranskih pojasa.

**Održavanje živica i međa**

**Članak 17.**

(1) Vlasnici i posjednici poljoprivrednog zemljišta koji zasade živicu, dužni su je redovito održavati i podrezivati na način da se spriječi zakorovljenost živice, širenje na susjedno zemljište i putove i zasjenjivanje parcela te iste formirati na način da ne ometaju promet, vidljivost i preglednost poljskih putova.

(2) Živice uz poljske putove, odnosno međe mogu se zasaditi najmanje 0,5 m od ruba puta, odnosno međe i ne mogu biti šire od 0,50 m, te se u svrhu sprečavanja zasjenjivanja susjednih parcela moraju obrezivati, tako da njihova visina ne prelazi 1 m.

(3) Vlasnici i posjednici poljoprivrednog zemljišta dužni su održavati međe tako da budu vidljivo označene, očišćene od korova i višegodišnjeg raslinja, te da ne ometaju provedbu agrotehničkih zahvata.

(4) Zabranjeno je izoravanje i oštećivanje međa.

(5) Za ograđivanje parcela na međama zabranjuje se korištenje bodljikave žice i armaturnih mreža.

**Održavanje poljskih putova**

**Članak 18.**

(1) Poljski putovi služe u svrhu omogućavanja nesmetanog korištenja poljoprivrednog zemljišta.

(2) Poljskim putom, kao nerazvrstanom cestom, u smislu ove Odluke smatra se svaki nerazvrstani put koji se koristi za promet, prolaz ili prilaz poljoprivrednom zemljištu, kojim se koristi veći broj korisnika pod jednakim uvjetima.

(3) Vlasnici ili posjednici poljoprivrednog zemljišta dužni su zajednički brinuti o održavanju poljskih putova koje koriste.

Pod održavanjem poljskih putova smatra se osobito:

 a) redovito održavanje i uređivanje poljskih putova tako da ne ometaju provođenje agrotehničkih mjera i prolazak vatrogasnih vozila,

 b) nasipavanje oštećenih dionica i udarnih rupa odgovarajućim materijalom,

 c) čišćenje i održavanje odvodnih kanala i propusta,

 d) sprječavanje širenja živica i drugog raslinja uz putove,

 e) sječa pojedinih stabala ili grana koje otežavaju korištenje puta,

 f) održavanje suhozida, saniranje oštećenih dijelova suhozida i prolaza,

 g) sprječavanje oštećivanja putova njihovim nepravilnim korištenjem (vuča trupaca, preopterećenje, neovlašteni građevinski zahvati, nasipavanje otpadnim materijalom i sl.)

 h) sprječavanje uzurpacije putova i zemljišta u njihovom zaštitnom pojasu.

(4) Poljski put se održava sukladno propisima o nerazvrstanim cestama i komunalnom gospodarstvu.

**Članak 19.**

(1) Zabranjuju se sve radnje koje mogu dovesti do oštećenja, uništenja ili zapreka poljskih putova, a naročito:

 a) preoravanje poljskih putova,

 b) sužavanje poljskih putova,

 c) nanošenje zemlje ili raslinja na poljske putove prilikom obrađivanja zemljišta,

 d) uništavanje zelenog pojasa uz poljske putove,

e) skretanje oborinskih i drugih voda na poljske putove.

**Uređivanje i održavanje kanala**

**Članak 20.**

(1) Vlasnici i posjednici poljoprivrednog zemljišta kroz koje prolaze prirodni ili izgrađeni kanali oborinskih voda, odnosno vlasnici ili posjednici tih kanala dužni su ih čistiti tako da se spriječi odronjavanje zemlje, zarastanje korovom i raslinjem, odnosno omogući prirodni tok oborinskih voda.

(2) Zabranjuje se svako zatrpavanje kanala iz st.1. ovog članka, osim kada se to radi temeljem projektne dokumentacije i valjane dozvole nadležnih tijela koju je ishodio vlasnik poljoprivrednog zemljišta.

**Sprječavanje zasjenjivanja susjednih čestica**

**Članak 21.**

(1) Radi sprečavanja zasjenjivanja susjednih parcela na kojima se vrši poljoprivredna proizvodnja, zabranjuje se sadnja visokog raslinja neposredno uz međe.

(2) U slučaju postupanja protivno st.1. ovog članka oštećeni vlasnici i posjednici poljoprivrednih parcela mogu poduzimati radnje za naknadu štete po Zakonu o vlasništvu i drugim stvarnim pravima.

(3) Vlasnici odnosno posjednici poljoprivrednog zemljišta ne smiju sadnjom voćaka ili drugih visokorastućih kultura zasjenjivati susjedne parcele te tako onemogućavati ili umanjivati poljoprivrednu proizvodnju na tim parcelama.

(4) Pojedinačna stabla, odnosno trajni nasadi sade se ovisno o njihovoj vrsti i svojstvima na dovoljnoj udaljenosti od susjednih parcela da ne zasjene susjedno zemljište.

**Sadnja i održavanje vjetrobranskih pojasa**

**Članak 22.**

(1) Radi uređivanja i održavanja poljoprivrednih rudina, a na područjima na kojima je zbog izloženosti vjetru većeg intenziteta ili duljeg trajanja otežana ili smanjena poljoprivredna proizvodnja, vlasnik je dužan određeni pojas zemljišta zasaditi stablašicama.

(2) Stablašice koje čine vjetrobranski pojas vlasnici su dužni redovito održavati i obnavljati.

**IV. POSEBNE MJERE ZAŠTITE OD POŽARA**

**Članak 23.**

(1) Radi sprečavanja požara na poljoprivrednom zemljištu vlasnici i posjednici dužni su:

a) održavati, uređivati i čistiti međe, živice, kanale te poljske i šumske putove,

 b) uklanjati suhe biljne ostatke nakon provedenih agrotehničkih mjera i nakon žetve, berbe i sl., najkasnije do 1. lipnja tekuće godine,

 c) odstraniti biljne ostatke nakon sječe i čišćenja šume, putova i međa na šumskom zemljištu koje graniči s poljoprivrednim zemljištem,

 d) uz međe preorati ili očistiti zemljište zatravljeno suhim biljem i biljnim otpadom,

 e) spaljivanje i uništavanje biljnih otpadaka i korova na poljoprivrednom i šumskom zemljištu vršiti samo uz poduzimanje odgovarajućih mjera opreza propisanih Zakonom o zaštiti od požara.

**Članak 24.**

(1) Spaljivanje korova, trave i drugog otpadnog materijala biljnog porijekla te loženje vatre na poljoprivrednim površinama može se obavljati ako su poduzete sljedeće mjere opreznosti:

1. ako se spaljivanje korova i loženje vatre na otvorenom prostoru obavlja na većoj poljoprivrednoj površini, vlasnici i posjednici poljoprivrednog zemljišta dužni su tražiti odobrenje od dobrovoljnog vatrogasnog društva tog područja koje će osigurati dežurstvo odgovarajućeg broja vatrogasaca s opremom za gašenje požara, odnosno poduzeti druge potrebne radnje radi sigurnosti, a na manjim površinama treba primijeniti potrebne mjere zaštite od požara,

2. mjesto spaljivanja korova i loženja vatre na otvorenom prostoru mora biti najmanje 50 metara udaljeno od gospodarskih i stambenih objekata, najmanje 200 m od ruba šumskog zemljišta i dovoljno udaljeno od krošnji stabala i nasada na susjednim parcelama, te na udaljenosti većoj od 100 metara od stogova slame i sijena i drugih objekata u kojima je uskladišteno sijeno, slama i drugi zapaljivi materijal,

3. mjesto spaljivanja mora biti tako odabrano da se vatra ne može proširiti preko gorivog materijala na zemlji, kao ni prelijetanja iskri,

4. osoba koja obavlja spaljivanje korova i loženje vatre na otvorenom prostoru mora biti punoljetna, stalno prisutna pri spaljivanju s pričuvnom opremom za gašenje požara (lopata, kanta napunjena vodom i sl.),

5. osobe koje su izvršile spaljivanje korova i loženje vatre na otvorenom prostoru dužne su mjesto spaljivanja pregledati i ostatke u potpunosti pogasiti,

6. kao i poduzimati ostale mjere opreza sukladno važećim propisima kojima je uređeno područje zaštite od požara.

Osoba koja spaljuje korov i pali vatru na otvorenom prostoru kod podnošenja zahtjeva za odobrenjem dužna je navesti:

1. podatke o vremenu i mjestu paljenja,
2. naziv i veličinu površine paljenja,
3. broj osoba koje će obavljati paljenje i osiguranje,
4. opis tvari koje će se spaljivati,
5. preventivne mjere koje će se poduzeti u vrijeme paljenja i
6. osobne podatke osobe koja prijavljuje, odnosno obavlja paljenje ili spaljivanje.

**Članak 25.**

(1) Zabranjeno je spaljivanje korova i loženje vatre na otvorenom prostoru u sljedećim uvjetima:

- u razdoblju od 01.lipnja do 30.rujna tekuće godine, osim ako nadležno tijelo Međimurske županije ne odredi drugačije razdoblje.

- za vrijeme jakog vjetra i noću (od 19.00 do 05.00 sati),

- za vrijeme sezone žetve i zrenja poljoprivrednih kultura.

(2) Iznimno, pravne ili fizičke osobe koje namjeravaju ložiti vatru na otvorenom u periodu iz stavka 1.t.1. ovog članka, dužne su zatražiti odobrenje dobrovoljnog vatrogasnog društva s tog područja te organiziranje vatrogasnog dežurstva.

**V. IZVJEŠĆA**

**Članak 26.**

(1)Općina Orehovica podnosi Ministarstvu poljoprivrede i Hrvatskoj agenciji za poljoprivredu i hranu godišnje izvješće o primjeni propisanih mjera iz ove Odluke do 31. ožujka svake tekuće godine za prethodnu godinu.

**VI. NADZOR**

**Članak 27.**

(1) Upravni nadzor nad provedbom ove Odluke obavlja Ministarstvo poljoprivrede.

(2) Inspekcijski nadzor nad provedbom ove Odluke obavlja poljoprivredna inspekcija.

(3) Poslove poljoprivredne inspekcije obavljaju poljoprivredni inspektori sukladno odredbama Zakona o poljoprivrednom zemljištu i propisu kojim je uređen djelokrug i ovlasti poljoprivredne inspekcije.

**Članak 28.**

(1) Nadzor nad provođenjem ove Odluke provodi poljoprivredni redar Općine Orehovica.

(2) Poljoprivredno redarstvo može se organizirati kao zajedničko u suradnji s drugim općinama i gradovima Međimurske županije, temeljem posebne Odluke Općinskog vijeća Općine Orehovica.

(3) Poljoprivredni redar u provođenju poslova iz stavka 1. ovoga članka ovlašten je rješenjem narediti fizičkim i pravnim osobama radnje u svrhu provođenja ove Odluke o agrotehničkim mjerama i mjerama za uređivanje i održavanje poljoprivrednih rudina te je dužan o utvrđenom stanju i poduzetim mjerama redovito izvještavati nadležnu poljoprivrednu inspekciju.

(4) Protiv rješenja poljoprivrednog redara iz prethodnog stavka ovoga članka može se izjaviti žalba upravnom tijelu županije nadležnom za poslove poljoprivrede u roku od 15 dana od dana primitka rješenja.

(5) Žalba protiv rješenja iz stavka 3. ovoga članka ne odgađa njegovo izvršenje.

**Članak 29.**

(1) U obavljanju nadzora poljoprivredni redar ovlašten je:

1. izricati opomene fizičkim i pravnim osobama u svrhu provođenja agrotehničkih mjera te mjera za uređivanje i održavanje poljoprivrednih rudina,
2. rješenjem narediti:
	1. poduzimanje radnji u svrhu sprečavanja nastanka štete, onemogućavanja ili smanjenja poljoprivredne proizvodnje,
	2. poduzimanje radnji u svrhu uklanjanja posljedica nastale štete u poljoprivrednoj proizvodnji,
	3. poduzimanje radnji u svrhu provedbe mjera za uređivanje i održavanje poljoprivrednih rudina,
	4. uklanjanje protupravno postavljenih ograda, živica, drvoreda, voćnjaka pojedinačnih stabala i grmlja u pojasu poljskih putova i nerazvrstanih cesta označenih kao javno dobro u općoj uporabi,
3. naplatiti novčani kaznu na mjestu počinjenja prekršaja
4. izdati obvezni prekršajni nalog.

**Članak 30.**

(1) Vlasnici i posjednici poljoprivrednog zemljišta dužni su poljoprivrednom redaru u provedbi njegovih ovlasti omogućiti nesmetano obavljanje nadzora i pristup do poljoprivrednog zemljišta.

(2) Ukoliko vlasnik ili posjednik poljoprivrednog zemljišta ne poduzme mjere propisane ovom Odlukom, poljoprivredni redar može za to ovlastiti drugu fizičku ili pravnu osobu, a troškove snosi vlasnik, odnosno posjednik.

(3) Ako poljoprivredni redar u svome radu naiđe na protivljenje i otpor, ovlašten je od nadležne policijske uprave zatražiti pomoć.

**Članak 31.**

(1) Poljoprivredni redar ima službenu iskaznicu kojom dokazuje službeno svojstvo ovlaštene osobe, identitet i ovlasti propisane Zakonom i ovom Odlukom.

**VIII. KAZNENE ODREDBE**

**Članak 32.**

(1) Novčanom kaznom u iznosu od 3.000,00 do 10.000,00 kuna kaznit će se za prekršaj pravna osoba ako postupa protivno odredbama ove Odluke.

(2) Novčanom kaznom u iznosu od 1.000,00 do 2.000,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost te odgovorna osoba u pravnoj osobi iz st. 1. ovog članka, ako postupa protivno odredbama ove Odluke.

(3) Novčanom kaznom u iznosu od 500,00 do 1.000,00 kuna kaznit će se za prekršaj fizička osoba ako postupa protivno odredbama ove Odluke.

**Članak 33.**

(1) Poljoprivredni redar može naplaćivati novčanu kaznu na mjestu počinjenja prekršaja, uz izdavanje potvrde, sukladno Zakonu i ovoj Odluci.

(2) Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga. Ukoliko počinitelj prekršaja u roku koji mu je određen za plaćanje izrečene novčane kazne uplati 2/3 iste, smatrat će se da je novčana kazna plaćena u cijelosti.

**Članak 34.**

(1) U provedbi nadzora nad odredbama ove Odluke poljoprivredni redar može pored naplate kazne propisane odredbama članaka 32. i 33. ove Odluke narediti vlasnicima i posjednicima poljoprivrednog zemljišta poduzimanje mjera propisanih ovom Odlukom.

(2) Vlasnici i posjednici poljoprivrednog zemljišta koji ne provedu agrotehničke mjere iz članaka 4. do 15. ove Odluke i mjere za uređivanje i održavanje poljoprivrednih rudina iz članka 17. do 22. ove Odluke, pored plaćanja kazne propisane odredbama članka 32. i 33. ove Odluke, dužni su omogućiti ovlaštenim pravnim ili fizičkim osobama iz čl.30.st.2. ove Odluke poduzimanje mjera i snositi troškove provođenja istih.

**Članak 35.**

(1)Vlasnici i posjednici poljoprivrednog zemljišta koji izazovu štetne posljedice neprovođenjem mjera zaštite od požara propisanih odredbama čl.23. do 25. ove Odluke mogu biti kažnjeni za prekršaje propisane odredbama Zakona o zaštiti od požara.

**VIII. PRIJELAZNE I ZAVRŠNE ODREDBE**

**Članak 36.**

(1) Do uspostave poljoprivrednog redarstva poslove poljoprivrednog redara preuzima komunalni redar i poljočuvar Općine Orehovica.

**Članak 37.**

(1) Stupanjem na snagu ove Odluke prestaje važiti Odluka o agrotehničkim mjerama u svrhu zaštite poljoprivrednog zemljišta i o mjerama za uređivanje i održavanje poljoprivrednih rudina za Općinu Orehovica (,,Službeni glasnik Međimurske županije'' broj 16/1009).

**Članak 38.**

(1) Ova Odluka stupa na snagu osmog dana od dana objave u Službenom glasniku Međimurske županije.

 Predsjednik Općinskog vijeća

 **Marko Hunjadi**

**O b r a z l o ž e n j e**

Dana 09. ožujka 2018. godine na snagu je stupio novi Zakon o poljoprivrednom zemljištu (NN 20/18, 115/18), a dana 14.03.2019. na snagu stupa novi Pravilnika o agrotehničkim mjerama (NN 22/19 od 06.03.2019.), pa je temeljem odredbi navedenih propisa Općina Orehovica pristupila izradi Odluke o agrotehničkim mjerama i mjerama za uređivanje i održavanje poljoprivrednih rudina s posebnim mjerama zaštite od požara na poljoprivrednom zemljištu na području Općine Orehovica.

Pravni temelj za donošenje ove Odluke je članak 10.st.1. Zakona o poljoprivrednom zemljištu kojim je propisano da općinsko vijeće za svoje područje propisuje potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju i članak 12.st.1. kojim je određeno da općinsko vijeće propisuje mjere za uređivanje i održavanje poljoprivrednih rudina, a osobito: održavanje živica i međa, održavanje poljskih putova, uređivanje i održavanje kanala oborinske odvodnje, sprječavanje zasjenjivanja susjednih čestica te sadnju i održavanje vjetrobranskih pojasa. Obveza donošenja agrotehničkih mjera propisana je i odredbom čl.4.st.1. Pravilnika o agrotehničkim mjerama.

Uz agrotehničke mjere i mjere za uređivanje i održavanje poljoprivrednih rudina, Odlukom su propisane i posebne mjere zaštite od požara na poljoprivrednom zemljištu sukladno odredbama članka 8.st.2. Zakona o zaštiti od požara (NN 92/10), kojim su i propisane kaznene odredbe, prema kojemu svaka fizička i pravna osoba, tijela državne vlasti te jedinice lokalne i područne (regionalne) samouprave tj. osobe nad kojima se provodi nadzor, dužni su provoditi mjere zaštite od požara utvrđene odredbama ovoga Zakona i drugim propisima donesenim na temelju njega, planovima i procjenama ugroženosti od požara, odlukama jedinica lokalne i područne (regionalne) samouprave te drugim općim aktima iz područja zaštite od požara.

Odlukom su također definirane ovlasti poljoprivrednog redara koji provodi nadzor nad provedbom odredbi ove Odluke te su propisane visine novčanih kazni i postupak vezan uz naplatu istih. Odredbom čl. 90. Zakona o poljoprivrednom zemljištu propisano je da su Jedinice lokalne samouprave dužne nadzirati provođenje odluka o agrotehničkim mjerama i mjerama za uređivanje i održavanje poljoprivrednih rudina iz članaka 10. i 12. ovoga Zakona i da te poslove obavljaju poljoprivredni redari koji osim općih uvjeta za prijam u službu moraju imati najmanje srednju stručnu spremu poljoprivredne struke. Ako jedinice lokalne samouprave imaju manje od 5000 ha poljoprivrednog zemljišta, poslove iz stavka 1. ovoga članka obavljaju poljoprivredni redari koji osim općih uvjeta za prijam u službu moraju imati najmanje srednju stručnu spremu, po mogućnosti poljoprivredne struke. Jedinice lokalne samouprave mogu obavljanje poslova iz stavka 1. ovoga članka organizirati zajednički. S obzirom da Općina Orehovica nema trenutno predviđenog poljoprivrednog redara, poslove će do uspostave poljoprivrednog redarstva preuzeti komunalni redar.